JY LEES NOU Ontmoet Modder en Bloed se karakters: Edwin van der Walt as Marius Prinsloo
In die nuwe Afrikaanse drama Modder en Bloed beland 'n groep Boerekrygers tydens die Anglo-Boereoorlog op die eiland St. Helena. Een van hierdie gevangenes is die jong Marius Prinsloo, vertolk deur Edwin van der Walt.
"Marius is 'n baie gedrewe ou; hy weet wat hy wil hê," verklap Edwin oor sy karakter. "Sy doelwit is om van die eiland af te kom. Hy het vir homself gesê hy sal dit regkry, ten spyte van die moeilike omstandighede waarin hy hom bevind."
Ná 'n mislukte poging om te ontsnap is Marius se lewe op die spel tydens 'n belangrike rugbywedstryd tussen Boer en Brit wat eersgenoemde nie kan bekostig om te verloor nie.
"Maar niks gaan Marius onderkry nie," sê Edwin. "Hy het net besluit: Dit maak nie saak wat gebeur nie, hy sal van hierdie eiland af kom."